കായിക പരിശീലകരുടെ പ്രവര്ത്തനം വിലയിരുത്താന് ഓണ്ലൈന് സംവിധാനം ഏര്പ്പെടുത്തും മന്ത്രി തിരുവനന്തപുരം: സ്പോര്ട്സ് കൗണ്സിലിനു കീഴിലെ പരിശീലകരുടെ പ്രവര്ത്തനം കൃത്യമായി വിലയിരുത്തുമെന്നും അതിനായി ഓണ്ലൈന് സംവിധാനം ഏര്പ്പെടുത്തുമെന്നും കായിക മന്ത്രി വി അബ്ദുറഹിമാന് പറഞ്ഞു. സ്പോര്ട്സ് കൗണ്സിലിനു കീഴിലെ പരിശീലകരുമായി നടത്തിയ സംവാദത്തിലാണ് മന്ത്രി ഇക്കാര്യം വ്യക്തമാക്കിയത്. പരിശീലകര്ക്ക് വിദേശത്തുനിന്നുള്ള വിദഗ്ധരെ ഉപയോഗപ്പെടുത്തി ഓറിയന്റേഷന് ക്ലാസുകള് നടത്തും. കേരളത്തിന്റെ കായികമേഖല വലിയൊരു ഉണര്വിന്റെ പാതയിലാണ്. ഈ ഉണര്വ് നിലനിര്ത്തി ഉയരങ്ങളിലേക്ക് കുതിക്കാന് കായികപരിശീലകര്ക്ക് മുഖ്യപങ്കുവഹിക്കേണ്ടതുണ്ട്. അതിനുള്ള പ്രാപ്തി കൈവരിക്കാന് പരിശീലകര് തയ്യാറാകണം. ലോകത്ത് കായികമേഖലയിലെ പുരോഗതിയും മാറ്റങ്ങളും തിരിച്ചറിയുകയും വേണം. കായികപ്രതിഭകളെ ചെറിയ പ്രായത്തില്തന്നെ തിരിച്ചറിയുന്ന കാര്യത്തില് പരിശീലകര് ജാഗ്രത കാണിക്കണം. സ്പോര്ട്സ് കൗണ്സിലിനു കീഴിലെ അക്കാദമികള്ക്ക് മെച്ചപ്പെട്ട അടിസ്ഥാന സൗകര്യങ്ങളും കായികോപകരണങ്ങളും ലഭ്യമാക്കുന്നതിനുള്ള നടപടികള് സ്വീകരിക്കും. സ്പോര്ട്സ് മെഡിസിന്, സ്പോര്ട്സ് ന്യൂട്രീഷ്യന്, സ്പോര്ട്സ് സൈക്കോളജി തുടങ്ങിയ കാര്യങ്ങള് അക്കാദമികളില് ലഭ്യമാക്കുന്നതും പരിഗണിക്കുകയാണ്, മന്ത്രി പറഞ്ഞു. . The post കായിക പരിശീലകരുടെ പ്രവര്ത്തനം വിലയിരുത്താന് ഓണ്ലൈന് സംവിധാനം ഏര്പ്പെടുത്തും മന്ത്രി first appeared on MalayalamExpressOnline.